Gedagte vir die dag: Wag op Hom | Maroela Media
Gedagte vir die dag: Wag op Hom
So sê die Here: Op 'n tyd wat Ek goeddink, sal Ek jou gebede verhoor. (Jesaja 49:8)
Daar is seker nie 'n mens op aarde wat geduldiger as Job was nie. Maar selfs hy het tussen hoop en wanhoop rondgedobber. Een oomblik wou hy sterf en die volgende oomblik het hy uitgeroep: 'Ek weet dat my losser leef!' (Job 19:25).
Wanneer jy op God se antwoord wag, is dit van die allergrootste belang om te weet dat jy nie tevergeefs wag nie. God het 'n plan met jou lewe. Al kan jy nie nou die rede vir hierdie wagtyd insien nie, God weet wat Hy doen en nie een van ons kan vir Hom voorskryf nie.
Hy weet wanneer die tyd reg is en dan sal jy besef hoekom jy moes wag en juis op Hom moes wag.
Dawid hef 'n klaaglied aan in Psalm 13:2–3: 'Hoe lank gaan U my nog bly vergeet, Here? Vir altyd? Hoe lank gaan U nog van my af weg kyk? Hoe lank moet ek nog my eie planne maak en my dae in kommer deurbring?'
Dis die soort verwyte wat ons maklik in God se rigting slinger. Ons is haastig, die lewe is vinnig en ons kan nie bekostig om te wag nie. Daarom vaar ons soms die wêreld in met net een begeerte – om ons doel te bereik. In die proses hou ons op om te bid en vergeet ons God is liefde.
Mag ons eerder saam met Dawid bely: 'Ek hou vas aan u troue liefde, oor die uitkoms wat U gee, juig my hart' (Ps 13: 6).
Here, U weet die beste.
Baie dankie vir die pragtige gedeelte. Het nodig gehad om dit te hoor en net weer te besef om rustig te wag, God weet die beste.